ԴՊՐԵՎԱՆՔ ՄԵԾԻ ՏԱՆՆ 
ԿԻԼԻԿԻՈՅ ԿԱԹՈՂԻԿՈՍՈՒԹԵԱՆ (2011)
 
Դպրեվանք բառը կազմուած է «դպիր» եւ «վանք» արմատներէն։ Երբ դպիր կ՚ըսենք՝ ներկայիս կը հասկնանք եկեղեցւոյ մէջ ծառայող աշխարհականը. իսկ երբ վանք կ՚ըսենք՝ կը հասկնանք կուսակը-րօն[1] եկեղեցականին աղօթարանը, գործարանը եւ բնակարանը։ Հետեւա-բար, դպրեվանքը այն վայրն է՝ ուր հայ պատանին Աստուծոյ եւ հայութեան հոգեմտաւոր արժէքներուն մտերմութեան մէջ կ՚ապրի, կ՚ուսանի եւ կը կազմաւորուի եկեղեցւոյ[2] ծառայելու համար։
Մեծի Տանն Կիլիկիոյ կաթողիկոսութիւնը[3] Հայ առաքելական եկե-ղեցւոյ երկու կաթողիկոսութիւններէն մին է, որ 1930-ին Անթիլիաս (Լիբանան) հաստատուած է՝ 1915-ի Հայկական ցեղասպանութենէն եւ 1921-ի Կիլիկիոյ պարպումէն ետք։ Կաթողիկոսութիւնը Հայ եկեղեցւոյ հոգեւոր-վարչական գերագոյն կեդրոնն է, որուն պետն է կաթողիկոսը։ Ներկայիս Ս. Էջմիածինի ս. Աթոռին գահակալն է Գարեգին Բ. կաթողիկոս եւ Կիլիկիոյ ս. Աթոռին գահակալն է Արամ Ա. կաթողիկոս, որ շրջա-նաւարտ է Մեծի Տանն Կիլիկիոյ կաթողիկոսութեան դպրեվանքէն։
 
Ա. ԿԻԼԻԿԻՈՅ ԿԱԹՈՂԻԿՈՍՈՒԹԵԱՆ ԴՊՐԵՎԱՆՔԻՆ ՊԱՏՄԱԿԱՆԸ
Մինչեւ 1930 Կիլիկիոյ կաթողիկոսութեան դպրեվանքը գոյութիւն ունեցած է կաթողիկոսութեան Սիսի (Կիլիկիա) մայրավանքին մէջ։ Իսկ 1930-ին ան վերաբացուած է Անթիլիասի մայրավանքին մէջ, 1978-ին փոխադրուած է Պիքֆայա եւ 1983-ին օժտուած է նոր շէնքով՝ ուր կը գտնուի մինչեւ այսօր։
Դպրեվանքի հիմնադիրը եղած է Սահակ Բ. կաթողիկոս (1849–1939), իսկ դպրեվանքի կրթական ճարտարապետն ու ոգին՝ Բաբգէն Ա. աթո-ռակից կաթողիկոս (1868–1936)։ 
Երկու վեհափառները Շահէ արքեպիսկոպոս Գասպարեանը (1882–1935) նշանակած են Դպրեվանքի առաջին տեսուչը։ 
Դպրեվանքի առաջին տարեշրջանի բացումը տեղի ունեցած է 12 հոկտեմբեր 1930-ին՝ 38 սաներով։ 1930-էն մինչեւ այսօր դպրեվանքին կեանքը յատկանշուած է անհատական եւ հաւաքական աղօթքով, աշխա-տանքի սիրով, եղբայրական մթնոլորտով, դպրեվանեցիին արժեւո-րումով, գործակցութեան սկզբունքով, առաքելութեան գիտակցութեամբ, նուիրումի հրամայականով, ծառայական կոչումով եւ մշակի մասնագի-տութեամբ։
1935-էն մինչեւ այսօր դպրեվանքը տուած է բազմաթիւ կաթողի-կոսներ, եպիսկոպոսներ, վարդապետներ, քահանաներ, սարկաւագներ, դպրապետներ եւ ուսումնական ու մշակութային մարզերու նուիրեալներ, որոնք Հայ եկեղեցւոյ, Հայ դպրոցին եւ Հայ մշակոյթին ճամբով իրենց ծառայութիւնը բերած են մեր ժողովուրդի բոլոր զաւակներուն՝ ամենուրեք։ 
 
Բ. ԴՊՐԵՎԱՆՔԻ ՈՒՍՈՒՄՆԱԿԱՆ ԵՒ ԱՐՏԱ-ԴԱՍԱՐԱՆԱՅԻՆ ԿԵԱՆՔԸ ԱՅՍՕՐ
Դպրեվանքը ունի իր տեսչութիւնը, որ կը նշանակուի Արամ Ա. կաթողիկոսին կողմէ։ Դպրեվանքի ներկայի տեսուչն է Նարեկ արքե-պիսկոպոս Ալեէմէզեան, իսկ հսկիչներն են Ստեփանոս վարդապետ Փաշայեան եւ Վարանդ վարդապետ Քորթմոսեան։
Դպրեվանքի մէջ կը դասաւանդեն Կիլիկիոյ կաթողիկոսութեան միաբանութեան[4] անդամ վեհափառ հայրապետը, սրբազան հայրեր եւ հայր սուրբեր, Լիբանանի թեմի[5] տէր հայրեր ու աշխարհական ուսու-ցիչներ։ Դպրեվանքը ներկայիս ունի 28 ուսուցիչներ։
Դպրեվանքի ուսանողութիւնը կու գայ մասնաւորաբար Սուրիոյ ու Լիբանանի եւ նաեւ այլ երկիրներու հայկական դպրոցներու մանչ աշակերտներէն, որոնք նախակրթարանը աւարտելէն ետք մուտքի քննութիւն կ՚անցընեն եւ դպրեվանք կ՚ընդունուին։ Նաեւ դպրեվանքի սան կրնան դառնալ անոնք որոնք աւելի մեծ տարիք ունին եւ կոչում կը զգան հոգեւոր կամ աշխարհիկ ազգանուէր ծառայութեան։ Դպրեվանքը ներ-կայիս ունի 46 ուսանողներ։
Դպրեվանքի ուսման շրջանը ութը տարի է։ Դպրեվանքը ունի երկու բաժիններ. ժառանգաւորաց եւ ընծայարան։ Առաջին չորս տարիները կը կոչուին ժառանգաւորաց՝ ուր դպրեվանեցին կրօնական, ազգային եւ գիտական ժառանգութեան հաղորդ կը դառնայ եւ համապատասխան ուսում ու դաստիարակութիւն կը ստանայ։ Վերջին չորս տարիները կը կոչուին ընծայարան՝ ուր դպրեվանեցին կը նախապատրաստուի իր ընծայական ծառայութեան եւ համապատասխան մասնագիտութիւն ու կազմաւորում կը ստանայ։ Դպրեվանքի ուսումնական տարեշրջանը կը սկսի հոկտեմբերին եւ կ՚աւարտի յունիսին։
Ժառանգաւորաց բաժինին մէջ դպրեվանեցին կ՚ուսանի հետեւեալ դասանիւթերը. 
1.  Անգլերէն
2.  Աշխարհագրութիւն
3.  Արաբերէն
4.  Գիտութիւն
5.  Գրաբար
6.  Եկեղեցական երաժշտութիւն
7.  Թուաբանութիւն
8.  Ծիսագիտութիւն
9.  Հայերէն
10. Հայոց պատմութիւն
11. Հին կտակարան
12. Ձայնագրութիւն
13. Նոր կտակարան
14. Քրիստոնէական
15. Ֆրանսերէն
Ընծայարանի բաժինին մէջ դպրեվանեցին կ՚ուսանի հետեւեալ դա-սանիւթերը.
1.  Ազգային սահմանադրութիւն 
2.  Անգլերէն
3.  Արաբերէն
4.  Գրաբար
5.  Եկեղեցական երաժշտութիւն
6.  Ընդհանուր եկեղեցւոյ պատմութիւն 
7.  Իմաստասիրութիւն 
8.  Ծիսագիտութիւն
9.  Մեծի Տանն Կիլիկիոյ կաթողիկոսութեան պատմութիւն
10. Հայ գրականութիւն
11. Հայ եկեղեցւոյ պատմութիւն 
12. Հայոց պատմութիւն
13. Հայրաբանութիւն
14. Հոգեբանութիւն
15. Հովուական եւ վարդապետական աստուածաբանութիւն 
16. Ձայնագրութիւն
17. Մատենագրութիւն 
18. Ներածութիւն Հին կտակարանի
19. Ներածութիւն Նոր կտակարանի 
20. Քրիստոնէական բարոյագիտութիւն
21. Ֆրանսերէն
Դասաւանդութիւնները տեղի կ՚ունենան երկուշաբթիէն ուրբաթ, առաւօտեան ժամը 9.00-էն մինչեւ յետ-միջօրէի ժամը 2.00-ը։
Դպրեվանքին զուգահեռ կայ նաեւ քահանայից պատրաստութեան դասընթացքը, որ տեղի կ՚ունենայ Անթիլիասի մէջ եւ կ՚ընդունի ամուս-նացեալ քահանայութեան կոչում ունեցող թեկնածուներ։ Քահանայից պատրաստութեան դասընթացքի ներկայի պատասխանատուն է Մասիս վրդ. Զօպուեան։
Ամեն օր դպրեվանեցիներ գիշերային կամ առաւօտեան ժամեր-գութիւն կը կատարեն, առաւօտեան ժամը 7.30-ին եւ երեկոյեան ժամերգութիւն՝ երեկոյեան ժամը 5.30-ին։ Կիրակի եւ տօնական օրերուն անոնք Անթիլիասի մայր տաճարին մէջ կը մասնակցին ժամերգութեան ու սուրբ պատարագին եւ այլ կրօնական արարողութիւններուն։ Կիրակ-նօրեայ ժամերգութիւնը կը սկսի առաւօտեան ժամը 8.00-ին, իսկ սուրբ պատարագը՝ առաւօտեան ժամը 10.00-ին։
Դպրեվանեցիներ դպրեվանքը իրենց տունը կը նկատեն եւ իրենց արտադասարանային ժամերը կ՚անցընեն միջ-եկեղեցական ու միջ-դպրեվանքեան յարաբերութեամբ, գեղարուեստական ձեռնարկով, դա-սախօսութեամբ, սերտողութեամբ, ընթերցանութեամբ, երգչախումբի փորձով, զուարթ երեկոյով, տարեդարձի նշումով, մարզանքով, խաղով ու հեռատեսիլ եւ դաստիարակիչ ֆիլմեր դիտելով։ Դպրեվանքէն դուրս դպրեվանեցիներ ներկայ կը գտնուին մշակութային ձեռնարկներու եւ տեսարժան վայրեր կ՚այցելեն. առաւել՝ տարեկան արձակուրդներով իրենց տուները կը վերադառնան։
Դպրեվանեցիներ իրենք կը կազմակերպեն իրենց արտադասա-րանային կեանքը՝ տեսչութեան հետ համախորհուրդ եւ հետեւեալ ութը խմբակներու բաժանումով. Ուսանողական խորհուրդ, «Գլաձոր» տարե-գիրքի խմբագրական կազմ, «Ոսկեփորիկ պատի թերթ»-ի խմբակ, Տեղե-կատուական խմբակ, Արխիւի խմբակ, Գրական խմբակ, Երաժշտական եւ թատերական խմբակ, Նկարչական եւ ձեռային աշխատանքներու խմբակ։
 
Գ. ԴՊՐԵՎԱՆՔԻՆ ԱՌԱՔԵԼՈՒԹԻՒՆԸ
Դպրեվանքին առաքելութիւնը ամբողջական հայ մարդը պատ-րաստելն է, որ կոչուած է որպէս հոգեւորական կամ աշխարհական ստանձնելու իր ազգի զաւակներուն հոգեւոր եւ մշակութային առաջ-նորդութիւնը՝ իր ծառայութեան ճամբով։ 
1933-ին Բաբգէն Ա. աթոռակից կաթողիկոս դպրեվանքի առաքե-լութիւնը հետեւեալ խօսքերուն մէջ կը խտացնէր. «Մեր դպրոցները պէտք ունին շնորհքով ուսուցիչներու։ Մեր եկեղեցիները իրենց պաշտօնին համար լա՛ւ պատրաստուած հոգեւորականներով պիտի ոգեւորուին։ Ամէ-նուն աչքը սեւեռուած է Դպրեվանքի վրայ» (Բիւզանդ Եղիայեան, Ժամա-նակակից պատմութիւն կաթողիկոսութեան Հայոց Կիլիկիոյ 1914–1972, Անթիլիաս, 1975, էջ 344)։
Իսկ 1935-ին Շահէ արքեպիսկոպոս Գասպարեան կը յորդորէր դպրեվանեցիները, ըսելով. «Դժբախտաբար, երբեմն պաշտօնեան աւելի կը շեշտուի՝ քան մարդը ծառայողին մէջ։ Ձեզի տրուեցաւ ուսում. բայց ասոր համընթաց ձեր մէջ թող գործէ Աստուծոյ մարդը եւ ծառայողը ժողովուրդին, առանց ինքնասիրութեան ու ցուցամոլութեան» (Նոյն, էջ 365)։
Դպրեվանքը գոյութիւն ունի մեր ժողովուրդին հոգեւոր եւ ազգային կարիքներուն հասնելու համար։ Դպրեվանեցին կու գայ մեր ժողովուրդէն եւ հոգեպէս, իմացապէս ու ֆիզիքապէս աճելէ ետք կը վերադառնայ մեր ժողովուրդին։ Դպրեվանեցին Պիքֆայայի բարձունքին առանձնացած ճգնաւոր մը չէ. այլ աղօթքով եւ ուսումով իր վաղուան ծառայութեան պատրաստուող առաքեալն է՝ ի խնդիր Հայ եկեղեցւոյ բարեզարդման, Հայ դպրոցի բարեկարգման, Հայ մշակոյթի բարեծաղկման, Հայ ընտանիքի բարեկազմաւորման եւ Հայ ընկերութեան բարեխառնման։
Դպրեվանքը Աստուծոյ եւ Հայ ազգին տունն է, որուն անփո-խարինելի եւ անգին դրամագլուխը Հայ պատանին է՝ դպրեվանեցին, որ ութը տարի ետք երբ կ՚աւարտէ դպրեվանքը, տեսչութեան կողմէ կը ներկայացուի վեհափառ հայրապետին եւ Նորին սրբութեան օրհնութ-եամբ կ՚ընտրէ իր կեանքի ճամբան։ Դպրեվանքէն շրջանաւարտ սար-կաւագը[6] կ՚որոշէ կամ կուսակրօն քահանայ ձեռնադրուիլ եւ միանալ Մեծի Տանն Կիլիկիոյ Կիլիկիոյ կաթողիկոսութեան միաբանութեան եւ կամ աշխարհ վերադառնալ եւ որպէս հասարակական-մշակութային գործիչ ծառայել ազգին՝ ապագային ամուսնացեալ քահանայ դառնալու կարե-լիութիւնը եւս ի մտի ունենալով։
Դպրեվանքի տեսչութիւնը իր կարելին ի գործ կը դնէ որպէս աշխարհական ծառայելու որոշում առած շրջանաւարտ դպրեվանեցիին օժանդակելու, որ ան կամ իր մասնագիտական համալսարանական ուսումը շարունակէ եւ կամ թեմի մը կամ ծուխի մը մէջ որպէս սարկաւագ, դպրապետ, տնօրէն, ուսուցիչ, խմբագիր եւ կամ այլ հանգամանքով ծառայութեան կոչուի։
Դպրեվանքի առաքելութեան յաջողութիւնը կ՚երաշխաւորուի Կիլիկ-իոյ միաբանութիւն, դպրեվանքի տեսչութիւն, ուսուցչական կազմ, ուսա-նողութիւն, ծնողներ, բարերարներ, բարեկամներ եւ հայ ժողովուրդի զաւակներ գործակցութեամբ։
Այն հայորդին, որ դպրեվանքէն կ՚անցնի՝ անպայման իր ծառա-յական նպաստը կը բերէ Աստուծոյ եւ ազգին. այսինքն՝ ինքզինք կ՚ար-ժեւորէ Աստուծմէ եւ ազգէն իր ստացածը որպէս ամբողջական ծառա-յութիւն մատուցելով։
Անոնք որոնք կը փափաքին դպրեվանքի մասին յաւելեալ տեղե-կութիւններ ստանալ եւ կամ դպրեվանք յաճախել, կրնան կապ պահել տեսուչ սրբազանին՝ Նարեկ արք. Ալեէմէզեանին հետ, հետեւեալ միջոց-ներով. 

[1] Հայ առաքելական եկեղեցին երկու տեսակ եկեղեցականութիւն կամ հոգեւորա-կանութիւն ունի. առաջին՝ տէր հայր, որ կ՚ամուսնանայ եւ եկեղեցւոյ մը մէջ որպէս հոգեւոր հովիւ կը ծառայէ. երկրորդ՝ կաթողիկոս, սրբազան եւ հայր սուրբ, որոնք կուսակրօն են, չեն ամուսնանար, եւ վանքի մը մէջ կ՚ապրին ու կը ծառայեն եւ կամ վանքէն դուրս վարչական պաշտօններ կը վարեն։
[2] Եկեղեցի բառը ժողովրդային խօսակցութեան մէջ կ՚ակնարկէ այն շէնքին, ուր կրօնական արարողութիւնները տեղի կ՚ունենան. սակայն քրիստոնէական հարազատ ըմբռնումով եկեղեցի կը նշանակէ հաւատացեալ ժողովուրդը, մեր պարագային՝ հայ ազգը։
[3] Պատմութեան ընթացքին, Հայ եկեղեցւոյ կաթողիկոսութիւնը զանազան վայրեր գտնուած է՝ Հայ ժողովուրդի թափառական կեանքին պատճառաւ։ Կաթողիկոսական կամ հայրապետական ս. Աթոռը Կիլիկիոյ մայրաքաղաքը՝ Սիս հաստատուած է 1293-ին։ Այս պատճառաւ կաթողիկոսութեան պաշտօնական անունն է Մեծի Տանն Կիլիկիոյ կաթողիկոսութիւն (կրճատուած՝ Կիլիկիոյ կաթողիկոսութիւն)։ Հայ եկեղեցւոյ միւս կաթողիկոսութիւնը Ս. Էջմիածինի ամենայն հայոց կաթողիկոսութիւնն է, որ 1441-էն ի վեր կը գտնուի արդի Հայաստանի մէջ։
[4] Վանքի մը մէջ միասին ապրող կուսակրօն եկեղեցականները կը կոչուին միա-բաններ, իսկ իրենց հաւաքական կազմը՝ միաբանութիւն։ Միաբան կը նշանակէ նոյն մտածումը, խօսքը եւ վարքը ունեցող հոգեւորական։ Կիլիկիոյ կաթողիկոսութեան միաբանութիւնը ներկայիս ունի 1 կաթողիկոս, 20 սրբազան եւ 27 հայր սուրբ։
[5] Թեմը աշխարհագրական այն տարածքն է, որ կը գտնուի հոգեւոր առաջնորդի մը (ընդհանրապէս եպիսկոպոս) վարչական իշխանութեան տակ եւ կ՚ունենայ ծուխեր։ Տէր հայրը, կամ ամուսնացեալ քահանան, կը ծառայէ ծուխի մը մէջ եւ նաեւ կը կոչուի ծխատէր հովիւ։ 
[6] Հայ եկեղեցւոյ նուիրապետական կառոյցը ունի հիմնական երկու կրտսեր (դպիր եւ սարկաւագ) եւ երեք աւագ աստիճաններ (քահանայ, եպիսկոպոս եւ կաթողիկոս)։ Այս կառոյցին մէջ կը մտնեն նաեւ այլ աստիճաններ, որոնք վերէն վար իջնելով կը պարզեն հետեւեալ պատկերը. (1) Կաթողիկոս, որ եկեղեցւոյ պետն է, եւ խօսակցական լեզուի մէջ «վեհափառ տէր» կը կոչուի, (2) պատրիարք, որ Երուսաղէմի եւ Կոստանդնուպոլսոյ հայերու պատրիարքներուն տրուած տիտղոս է, որոնք եկեղեցական աստիճանով արքեպիսկոպոս են, եւ խօսակցական լեզուի մէջ «պատրիարք հայր» կը կոչուին, (3) եպիսկոպոս/արքեպիսկոպոս, որ թեմի մը պետն է, եւ խօսակցական լեզուի մէջ «սրբազան հայր» կը կոչուի, (4) կուսակրօն քահանայ (աբեղայ/վարդապետ/ծայրագոյն վարդապետ), որ չամուսնանար ու վանական եւ քարոզչական պաշտօններ կը վարէ, եւ խօսակցական լեզուի մէջ «հայր սուրբ» կը կոչուի, (5) ամուսնացեալ քահանայ/աւագ քահանայ, որ ծխական եկեղեցւոյ մը հովիւը կ՚ըլլայ, եւ խօսակցական լեզուի մէջ «տէր հայր» կը կոչուի, (6) սարկաւագ/աւագ սարկաւագ, որ կրօնական արարողութիւններու ընթացքին եկեղեցւոյ մէջ կը ծառայէ, եւ խօսակցական լեզուի մէջ «տիրացու» կը կոչուի, (7) ուրարակիր դպիր/դպիր/դպրուհի, որ կրօնական արարողութիւններու ընթացքին եկեղեցւոյ մէջ կը ծառայէ եւ դպրաց դասին (եկեղեցւոյ երգչախումբին) մէջ կ՚երգէ։ 

